《野烧》
宋代·陈舜俞

急烧山上草，莫顾山下木。
烧草得地美，欲种来岁粟。
乘风纵巨燎，烈烈遍岩谷。
既不问玉石，何暇爱麋鹿。
寄谢种粟翁，乘时择嘉谷，
无俾稂莠俱，还见故草绿。
栋材已灰烬，著意规饱腹。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。